
وہاں جب تک رہے تب تک یہاں کی فکر رہتی تھی
یہاں جب آگئے ہیں تو وہاں کی یاد آتی ہے
یہ شہر اجنبی میں اب کسے جا کر بتائیں ہم
کہاں کے رہنے والے ہیں کہاں کی یاد آتی ہے

 
تاریخ تھی پندرہ جولائی اور اور وقت تھا رات کے تین بجے۔
وہ وقت جب عمومی طور پر سب سو جاتے ہیں لیکن اگر   کوئی نہیں سوتا تو وہ ہے روشنیوں کا شہر۔۔۔کراچی۔سب کی طرح کراچی کے علاقے گلستان جوہر میں قائم ایک اونچی عمارت کے تیسری منزلہ کونے والے فلیٹ کی بھی تمام بتیاں اب تک جلی ہوئی تھیں۔
اندر دیکھا جائے تو عجیب سی بھگ دوڑ مچی ہوئی تھی۔ایک جانب سے قہقہوں کی گونج سنائی دے رہی تھی،دوسری جانب سے سیاسی تبصرے تو کہیں سے بچوں کے شور کی آوازیں۔
اس سب کے درمیان وہ اکیلی کونے والے کمرے میں کھڑکی کی جانب کرسی رکھے  بیٹھی کبھی کسی کے لیے نہ تھمنے والے کراچی کی رفتار پر نظریں ٹکائے نہ جانے کن خیالوں میں گم تھی اور نا جانے کتنی دیر ان خیالوں میں گم رہتی اگر اکمل صاحب وہاں نہ آتے۔
"امیمہ بیٹا سب کچھ دیکھ لینا۔ کل بھاگ دوڑ میں کچھ  آگے پیچھے نہ ہو جائے۔" انہوں نے پاس پڑے بیگز کے ڈھیر کو دیکھتے ہوے کہا۔
"ابو آپ کو نہیں لگتا کہ پیچھلے پندرہ دن کی بھاگ دوڑ میں کچھ پہلے ہی پیچھے چھوٹ گیا ہے۔"
کھڑکی سے باہر سامنے ٹریفیک میں رینگتی ہوئی سفید مہران کو دیکھتے ہوے اسکی کھوئی کھوئی سی آواز ابھری۔
"کیا مطلب؟"اکمل نے حیرت سے اسے دیکھا۔ 
"ہم سات سال بعد پاکستان آئے ہیں ابو۔ ہم نوشہرو کیوں نہیں گئے؟"اب کی بار امیمہ نے اکمل کی جانب منہ موڑ کر پوچھا۔ پیچھے سفید مہران ٹریفک میں اب پھنس کر مکمل رک چکی تھی۔
"بیٹا آپ کے سامنے تو ہے سب۔مشعل کی شادی کی وجہ سے سب لوگ ویسے ہی کراچی آئے ہوئے تھے ۔۔۔کسی کے گھر جانے کی ضرورت ہی پیش نہیں آئی۔" اکمل نے گہرا سانس لے کر اسے ایسے جواب دیا جیسے کسی بچے کو بتا رہے ہوں کہ بازار سے اسکا پسندیدہ کھلونا کیوں نہیں دلوایا۔
"میں کسی کے گھر جانے کا نہیں کہ رہی۔میں اپنے گھر کا پوچھ رہی ہوں۔۔۔ہمارےگھر کا۔۔جہاں ہم نو سال رہے ہیں۔" 
پیچھے سفید مہران اب زور زور سے ہارن بجا رہی تھی جیسے اس کے ہارن بجانے سے تمام گاڑیاں غائب ہو جاینگی اور راستہ صاف ہو جایگا۔
"آپ نے کہا تھا ہم مشعل آپی کی شادی کے بعد نوشہرو جاینگے۔ ہم اپنا گھر دیکھنے کیوں نہیں  گئے۔۔۔کیوں نہیں؟" اسکی آواز اب کسی کھائی میں اترتی ہوی معلوم ہو رہی تھی۔ دوسری جانب مہران کے ہارن بجانے کی شدت میں بھی کمی آگئی تھی جیسے وہ بھی سمجھ گئی ہو کہ ٹریفک میں ھارن بجانے سے کوئی فرق نہیں پڑتا۔
"بیٹا وہ گھر ہم بیچ چکے ہیں۔ وہ گھر اب وقاص کا ہے ۔۔۔ اور ویسے بھی کل کی فلایٹ ہے۔ ایسے کیسے اب آپ کو  نوشہرو لے چلوں؟"
"یہ ہی تو میں کہ رہی ہوں ابو ۔۔۔کل کی فلایٹ ہے۔۔۔پھر پتا نہیں کب پاکستان آینگے۔ پچھلے پندرہ دن سے میں  مشعل آپی کی شادی کی وجہ سے خاموش تھی۔۔۔لیکن مجھے کیا پتا تھا اچانک آپ کو کوئی کام آ پڑیگا اور آپ یوں واپسی کی ٹیکٹ کروا لینگے۔میں نے تو سوچا تھا کہ یہاں سے فارغ ہو کر ہم نوشہرو جاینگے۔۔۔میں نے تو۔۔۔"وہ اپنی گود میں سر دے کر بولتے بولتے خاموش ہو گئی جیسے سمجھتی ہو کہ اسکا پسندیدہ کھلونا نہیں  مل سکتا مگر دل کے کسی کونے میں پھر بھی اس آرزو کا چراغ جل رہا ہو۔
"آپ تیار ہو جائیں!" امیمہ نے چہرہ اٹھا کر اکمل کو دیکھا۔ اسے شک ہوا کے جو اس نے سنا تھا کیا وہ سچ تھا یا وہم۔
 "میں اسد کو کہتا ہوں ابھی فجر کے بعد نکلیں گے"اکمل صاحب نے اپنی بات جاری رکھی "گھنٹے دو گھنٹے وقاص سے ملاقات بھی ہو جایگی مگر رات تک واپس آجایں گے۔"امیمہ ان کی اکلوتی بیٹی تھی اور  وہ امیمہ کی اتنی چھوٹی سی خواہش تو پوری کر ہی سکتے تھے۔  امیمہ کی نم آنکھیں یکدم چمک اٹھی۔ وہ بھاگ کر اپنے والد سے جا لگی۔
"تھینک یو ابو۔"
کھڑکی کے پار دیکھا جائے تو اب باہر  راستہ صاف ہو گیا تھا اور سفید مہران بھی باقی گاڑیوں کے ہمراہ اپنی منزل پر روانہ ہو چکی تھی۔
—☆☆☆—
"مجھے نہیں جانا یہاں سے کہیں بھی۔ ابو کراچی میرا شہر ہے۔۔۔گھر ہے۔کراچی نہیں  چھوڑنا ابو پلیز۔" وہ آٹھ سالہ بچی روتے ہوئے لگاتار اپنے باپ سے منت کر رہی تھی۔زندگی میں پہلی بار ایسا ہوا تھا کہ اکمل صاحب ان آنسووں کو روکنے کے لیے اسکی ضد پوری نہیں کر سکتے تھے۔حال ہی میں اکمل صاحب کے والد کا انتقال ہوا تھا۔والد کے انتقال کے بعد گاوں والا آبائی گھر خالی ہو گیا تھا۔ان کی والدہ اپنا گھر چھوڑنے پر رضامند نہ تھیں اور انہیں اتنے بڑے گھر میں اکیلا نہ اکمل صاحب چھوڑ سکتے تھے اور نہ وہ چھوڑنا چاہتےتھے۔اکمل صاحب کے باقی دونوں بھائی بیرون ملک مقیم تھے اور یوں فوری طور پر مستقل پاکستان آجانا دونوں کے لیے ہی مشکل تھا۔لہذا کافی سوچ کر اکمل نے اپنے آبائی گاوں سے کچھ فاصلے پر موجود شہر نوشہرو فیروز منتقل ہونے کا فیصلہ کیا تھا تاکہ امیمہ کی تعلیم کا بھی حرج نہ ہو اور وہ اپنی والدہ کو بھی ادھر لے آیں ۔ ساتھ ہر ہفتے گاوں کا چکر بھی لگتا رہےگا اور زمینوں کی بھی دیکھ بھال ہوتی رہے گی مگر یہ باتیں آٹھ سالہ امیمہ کو کہاں سمجھ آنی تھیں۔ 
"ابو میرا سکول یہاں ہے۔میرے سارے دوست یہاں ہیں۔"اسکی سوئی ابھی تک وہی اٹکی ہوئی تھی۔
"بیٹا وہاں بھی اچھا سکول ہوگا اور آپ کے نئے دوست بھی بن جایں گے۔" اکمل صاحب بھی اپنی طرف سے بھرپور کوشش کر رہے تھے کہ وہ امیمہ کو اسکی رضامندی سے نوشہرو لے کر جایں۔ 
کیونکہ جانا تو مقدر میں لکھا تھا پر ہو سکتا ہے کہ انکی کوششوں کی وجہ سے وہ مسکراتی ہوئی جائے۔
—☆☆☆—
اکمل نے اپنے کاندھے سے لگی امیمہ کو دیکھا اور مسکرا دیے۔کون کہ سکتا تھا یہ وہی امیمہ ہے جس نے نوشہرو جانے کا فیصلہ سن کر دنیا ہلا رکھی تھی۔  وقت وقت کی باتیں ہوتی ہیں۔
"آپ تیار ہو جاو بیٹا۔ نماز کہ فورا بعد جاینگے۔ پھر واپس بھی آنا ہے۔۔۔کل کی فلایٹ ہے۔" انھوں نے امیمہ کو یاد دلایا۔
"جی ابو۔" اگلے ہی لمحے وہ دوڑ کر اب سوٹ کیسز میں موجود کپڑے الٹ رہی تھی۔ 
"پنک والا۔۔۔نہیں۔۔۔وہ نیلا کدھر ہے بھلا جو کل لیا تھا۔۔۔یہ رہا۔۔۔لیکن یہ بھی نہیں۔" 
اکمل مسکراتے چہرے کے ساتھ اسکی بڑبڑاہٹ سنتے ہوے باہر چلے گئے اور وہ پیچھے اسی طرح اپنے کپڑوں میں الجھی رہ گئی۔
—☆☆☆—
وہ عجیب الجھن کا شکار تھی۔اسے کچھ سمجھ نہیں آرہا تھا کہ زندگی اس کے ساتھ کیا کر رہی ہے۔ اس سب میں اس کے پاس یہ سمجھنے کا نہ وقت تھا اور نہ ہی عقل کہ زندگی نے اس کے باپ کے ساتھ کیا کر دیا تھا۔لونگ روم کے پردوں کے پیچھےچھپی ہوئی امیمہ پچھلے آدھے گھنٹے سے رو رہی تھی۔ یہ رونا پیچھلے کئی دنوں سے اسکا معمول بنا ہوا تھا مگر آج تو حد سے زیادہ ہی رونا آرہا تھا کیوںکہ ان کا آج اس گھر میں آخری دن تھا۔
 وہ روتی ہوئی اللہ سے ابھی شکوے شکایات کر ہی رہی تھی کہ کسی نے اسکے کاندھے پر ہاتھ رکھا۔ وہ کرنٹ کھا کر پردے کے پیچھے سے نکلی۔سامنے فاروق صاحب کھڑے تھے۔۔۔امیمہ کے پھوپھا۔ اسکی درمیانی پھوپھو بھی کراچی میں ہی رہتی تھی بلکہ اکمل کے ساتھ والے دونوں فلیٹ ان کے ہی تھے۔ اپنے گھر سے زیادہ امیمہ پھوپھو کے گھر پائی جاتی تھی کیونکہ بچپن سے ہی وہ نہ صرف اپنی پھوپھو بلکہ پھوپھا جی اور انکے بچوں اسد، سعد، فرہاد اور مشعل کے بھی بہت قریب تھی۔ 
"کیوں رو رہی ہو امیمہ؟" فاروق صاحب نے اسے اپنے پاس رکھی ہوئی کرسی پر بیٹھاتے ہوئے پوچھا۔ 
"پھوپھا جی سارا سامان جا رہا ہے!" وہ آٹھ سالہ بچی روتی ہوئی ہچکیوں کے ساتھ بولی۔
"تو کیا ہوا؟" فاروق صاحب نے اپنے ہاتھ میں موجود پانی کی بوتل امیمہ کی جانب بڑھاتے ہوئے تحمل سے پوچھا۔
"مجھے نہیں جانا نہ۔"کہتے ہوئے اس نے ایک گھونٹ پانی پپا اور اگلے ہی لمحے اسکی آنکھیں چمکی "آپ ایک کام کریں ہمیں اپنا دوسرے والا فلیٹ دے دیں۔۔۔ ہم اس میں رہ لیں گے" امیمہ نے اپنے دماغ کا بھرپور استعمال کرتے ہوے ایک دم جوش سے بولا جیسے سارا مسئلہ حل کر لیا ہو۔
فاروق صاحب شفقت سے مسکرا دیے اور پھر پیار سے امیمہ کے سر پر ہاتھ پھیرا،"دینے کو تو میں دونوں فلیٹ دے دوں ۔۔۔لیکن ابھی آپ کے ابو کا جانا ضروری ہے ۔انہوں نے استخارہ کیا ہے ۔۔۔اس لیے آپ لوگوں کے حق میں ابھی وہاں جانا ہی بہتر ہے۔"
"استخ۔۔۔ وہ کیا ہوتا ہے؟" اس کے ننھے ذہن کے لیے یہ لفظ بہت بڑا اور مشکل تھا جس کی وجہ سے اس کے ابو نے جانے فیصلہ کیا تھا۔
"اس تخ ا رہ ۔۔۔ استخارہ مطلب اللہ سے پوچھنا کہ ہم کیا کریں۔"
"ابو نے اس۔۔۔ تخ۔۔۔ ا۔۔۔ رہ۔۔۔کیا مطلب اللہ نے ابو کو کہا ہے کہ نوشہرو چلے جاو؟" اس نے مشکل سے وہ لفظ ادا کرتے ہوے آنکھوں میں دنیا جہاں کی حیرت لیے فاروق صاحب سے پوچھا۔
"جی۔۔۔ اللہ نے آپ کے ابو کو اشارہ دیا ہے کہ ان کا فیصلہ ٹھیک ہے۔" 
"لیکن میں نے تو اللہ کو بتایا تھا کہ مجھے کراچی ہی پسند ہے اور امی کہتی ہیں اللہ بچوں کی باتیں زیادہ سنتے ہیں پھر اللہ نے ابو کے فیصلے کو ٹھیک کیوں کہا؟"
"پسند ہونے میں اور حق میں بہتر ہونے میں فرق ہوتا ہے گڑیا۔۔۔ اللہ پسند کی باتیں بھی تب مانتے ہیں جب وہ آپ کے حق میں بہتر ہوتی ہیں۔اور اللہ جانتے ہیں کے آپ کے ابو کا فیصلہ آپ لوگوں کے حق میں بہتر ہے۔"
"اوہ ۔۔۔میں بھی اب استخارہ کر کےپھر اللہ سے ہی پوچھا کرونگی کہ میرے حق میں کیا بہتر ہے۔"فاروق صاحب مسکرا دیے۔وہ بھی اب رو نہیں رہی تھی اور اب تو وہ ایک نیا لفظ بھی سیکھ گئی تھی۔
صبح فجر کے فورا بعد وہ لوگ نوشہرو کے لیے نکلنے لگے۔امیمہ رات سے ہی خاموش تھی۔ پتا ہی نہیں تھا کہ کیا بولے۔۔۔خوشی کا اظہار وہ کر نہیں سکتی تھی اور دکھ کا اظہار وہ کرنا نہیں چاہتی تھی کیونکہ پھوپھا جی نے اسے ایک بار سمجھایا تھا کہ اللہ کے فیصلوں پر ایسے ردعمل نہیں دیتے کے آپ ناخوش ہو کیونکہ اللہ کا کوئی بھی فیصلہ ہمارے حق میں برا نہیں ہوتا۔اور رات اسکے پھوپھا جی نے ہی تو کہا تھا کہ یہ فیصلہ اللہ کا ہی ہے۔وہ خوش نہیں تھی تو رو بھی نہیں رہی تھی۔
گھر سے نکلتے ہوئے اس نے ایک نظر گھر میں دوڑائی۔۔۔اسکی پلکیں بھیگ گئی۔۔۔لیکن کسی کے دیکھنے سے پہلے وہ خود اپنے آنسوں صاف کر چکی تھی۔ 
سب سے مل کر وہ گاڑی میں خاموشی سے پیچھلی سیٹ پر جا بیٹھی تھی۔ اگلے آدھے گھنٹے وہ کھڑکی سے باہر نظریں جمائے عجیب سے انداز سے اس شہر کو دیکھتی رہی۔۔۔اسکے انداز سے کوئی نہیں  بتا سکتا تھا کہ وہ اس شہر کو پہلی بار دیکھ رہی ہے یا آخری بار۔۔۔مگر درحقیقت نہ وہ پہلی نظر تھی اور نہ ہی آخری۔بلآخر ٹول پلازہ آیا تو  اس ننھی چڑیا کو لگا کوئی اسکے پر کاٹنے لگا ہے یا شاید سانسیں روکنے لگا ہے۔ایک لمحے کو اسکا جی چاہا وہ چیخے اور ابو کو کہے گاڑی واپس موڑ لیں مگر وہ خاموش رہی کیونکہ۔۔۔اللہ نے اشارہ دیا تھا۔ابو نے پیسے بڑھاے۔۔۔سامنے سے ٹکٹ بڑھایا گیا۔۔۔جیسے ہی ابو نے ٹول پلازہ سے ٹکٹ پکڑ کر بریک پر سے پاوں اٹھایا اس نے سر سیٹ سے ٹیکا کر آنکھیں موند لیں۔ایک آنسو کا قطرہ اسکی آنکھ سے نکل کر ابھی گال پر پھسل ہی رہا تھا کے اس نے چہرے پر ہاتھ رگڑ دیا۔اس نے اسلامیات کی کلاس میں ایک بار پڑھا تھا کہ صبر انمول ہوتا ہے۔۔۔شاید اللہ تعالی کو اس کا یہ انمول فعل پسند آجائے۔۔۔شاید وہ خوش ہو کر کراچی کو انکے حق میں بہتر بنا دیں۔۔۔
 آنکھیں موند کر یہ باتیں سوچتے سوچتے وہ ناجانے کب سو گئی۔
سارا راستہ اسے کسی نے یہ سوچ کر نہ جگایا کہ پیچھلی دو راتیں  بےچینی سے گزارنے کے بعد آج جاکر اسکی آنکھ لگ ہی گئی تھی تو اچھا ہے کہ نیند پوری کرلے۔۔۔وہ چھ گھنٹے کے سارے راستے ہی سوتی رہی اور آنکھ جاکر تب کھلی جب ظہر کے وقت وہ نوشہرو میں داخل ہو رہے تھے۔
نوشہرو فیروز اندرون سندھ کا نہ صرف شہر بلکہ ضلع بھی ہے۔امیمہ جب سال میں کبھی کبھار گاوں جاتی تھی تو ایک آدھ بار نوشہرو بھی گئی تھی مگر حیرت کہ اس نے کبھی بھی سوچا ہی نہیں تھا کہ وہ اس شہر کی شہری بن جائے گی۔گاڑی سے باہر چہرا نکالے ہوئے وہ اس شہر کو خالی نظروں سے دیکھ رہی تھی۔
"کیسا لگ رہا ہے نوشہرو؟" امی کی آواز نے اسکی سوچوں کا ارتکاز توڑا۔
"اچھا ہے۔" 
وہ کہنا چاہتی تھی کہ بلکل اچھا نہیں ہے لیکن پھر تو شکوہ ہو جاتا اور اسلامیات والی مس تبسم نے کہا تھا جو صبر کرتے ہیں وہ اللہ کے فیصلوں پر شکوہ نہیں کرتے۔
"دیکھنا میری رانی کو اپنا نیا گھر کتنا پسند آئے گا۔" 
"جی۔"وہ زبردستی مسکرا دی۔
—☆☆☆—
"جلدی کریں بابا دیر ہو رہی ہے۔"  آذان ہوتے ہی نماز کی ادائیگی کر کے وہ اکمل صاحب کے کمرے کے سامنے آ پہنچی تھی۔  
اکمل ابھی وضو کرکے نکلے ہی تھے کہ اپنے سامنے سفید رنگ کے اوپر برگندی کڑھائی والی لانگ فروک اور سر کے گرد  برگندی حجاب باندھے کھڑی امیمہ کو دیکھ کر ہنس دیے۔
"آپ تیار بھی ہو گئ؟" 
"جی لیکن آپ بہت دیر کر رہے ہیں۔ہمارے پاس صرف آج کا دن ہے۔۔۔اور یہ اسد بھائی کیوں نہیں آئے ابھی تک؟"وہ اپنے فون کی جانب لپکی۔ پھر مڑ کر پیچھے دیکھا،" اور آپ جلدی نماز پڑھ کر تیار ہو جائیں۔"
ہوا کی سی تیزی سے اگلے ہی لمحے وہ کمرے میں جا چکی تھی اور اکمل صاحب پیچھے کھڑے مسکراتے رہ گئے۔ایک ہی شہر جانے کے لیے ایک ہی انسان کے کس قدر متضاد جذبات تھے۔۔۔وقت کے کھیل۔۔۔
وہ نوشہرو کے لیے جب نکلے تو سورج کی ہلکی ہلکی کرنیں زمین پر پڑنا شروع ہو گئی تھیں۔گاڑی چلتی رہی اور وہ  پیچھلی سیٹ پر بیٹھی، سیٹ سے ٹیک لگائے فرنٹ مرر سے باہر دیکھتی رہی۔
ایک بار پھر ٹول پلازہ بھی گزر گیا ، کراچی بھی گزر گیا لیکن اس بار کیفیات مختلف تھیں۔ اس بار آنکھیں نہیں موندی گئی تھی بلکہ آنکھیں کھول کر ایک ایک درخت، ایک ایک دکان، ایک ایک گاڑی سب دیکھا جا رہا تھا۔۔۔ہر گزرتا میل اسے منزل کے قریب لےکر جا رہا تھا۔اس کے بس میں ہوتا تو وہ چیخ چیخ کر سب کو بتاتی کہ نادان پرندہ گھر جارہا ہے۔
 جب وہ لوگ نوشہرو کی سرحد میں داخل ہوئے تو آس پاس ظہر کی آذان کی آوازیں بلند ہو رہی تھیں۔
ایک لمحے کی دیر تھی اور امیمہ کو اس نرم سے درد  نے آ جکڑا جسے انگریزی زبان میں ناستیلجیا کہتے ہیں۔ناستلجیا، جس میں خوشی بھی ہوتی ہے اور اداسی بھی۔
خوشی اس بات کی کہ وہ لمحے کبھی تھے۔۔۔
اور اداسی اس بات کی کہ وہ لمحے اب واپس نہیں آ سکتے۔
اسے یکدم خیال آیا کہ اگر امی بھی پاکستان آئی ہوتی تو کتنا مزہ آتا۔
فورا فون نکال کر اس نے اپنی والدہ۔۔۔سعدیہ کو میسج کیا۔
ہم نوشہرو پہنچ گئے ہیں امی ۔۔۔مجھے نوشہرو بہت پسند آرہا ہے۔" “
انگلیاں ایک لمحے کو رکی۔
پھر اس نے میسج کی دوسری سطر کاٹ دی کیونکہ شاید پڑھنے والے کو وہ چھ لفظ بے جوڑ لگیں۔ وہ کیسے کسی کو سمجھا سکتی ہے کہ وہ چھ لفظ اسکی پوری زندگی پر کیا اثر رکھتے ہیں۔
وہ اب اپنی والدہ کو ترمیم شدہ میسج بھیج چکی تھی۔
—☆☆☆—
آٹھ سالہ امیمہ جب اس نیلے گیٹ والے گھر میں داخل ہورہی تھی تو اسکی عجیب سی کیفیات تھیں۔سمجھ سے پار۔۔۔بیان سے باہر۔۔۔
گھر بہت خوبصورت تھا مگر ناجانے کیوں اسے اچھا نہیں لگ رہا تھا۔یہ گھر تو کراچی والے گھر سے بڑا  بھی تھا پھر کیوں یہ بڑا سا گھر چھوٹے سے دل میں نہیں سما پا رہا تھا۔امیمہ نے سدا یہ ہی تو خواہش کی تھی کہ ایک بڑا سا گھر ہو جس میں وہ اپنی چھوٹی سی دنیا بسا سکے  مگر یہ تو نہیں چاہا تھا کہ وہ بڑا سا گھر"گھر"سے اتنا دور ہو۔
نیلے گیٹ کے پار جو دنیا بسی ہوی تھی امیمہ کی آنکھیں اسکی خوبصورتی دیکھنے سے قاصر تھیں مگر اسکا  مطلب ہرگز یہ نہ تھا کہ وہ دنیا خوبصورت نہیں تھی۔نیلے گیٹ سے  اندر داخل ہوتے ہی ایک وسیع صحن تھا جس میں بایں جانب اوپر جانے کے لیے سیڑھیاں بنی ہوی تھیں۔صحن کے درمیان ایک نیم کا درخت تھا جسکی وجہ سے دن کے دو بجے بھی آدھے صحن میں چھاوں تھی۔صحن میں بیٹھک کا بھی ایک دروازہ کھلتا تھا اور دوسری جانب سے بیٹھک کا ایک دروازہ باہر گلی میں کھلتا تھا۔صحن پار کر کے لمبا  سا برامدہ تھا جس میں ایک طرف باورچی خانہ تھا اور دوسری جانب تین کمرے تھے۔ تین میں سے دو کمرے پچھلی جانب سے گیلری کے ذریعے آپس میں ملے ہوئے تھے۔گھر کی دوسری منزل پر بھی دو کمرے اور ایک باورچی خانہ تھا۔
 وہ واقعی ایک ایسا گھر تھا جس کا خواب آٹھ سالہ آنکھوں سے دیکھا گیا ہو مگر پھر بھی آنکھوں کو اب تعبیر بری لگ رہی تھی۔
امیمہ صحن کے بیچ و بیچ کھڑی ادھر ادھر خالی نظریں دوڑا رہی تھی۔اسے اپنے کانوں میں سب کی مدھم مدھم آوازیں سنائی دے رہی تھیں۔امی، ابو، دادی سب کسی نہ کسی کام میں مصروف تھے۔کوئی سمان اٹھا رہا تھا،کوئی تالے کھول رہا تھا اور کوئی راستے سے خریدے ہوے پھل کاٹ رہا تھا۔بس ایک وہ تھی جو سوچ رہی تھی کہ یہ سب ایسے کام کیوں کر رہے ہیں جیسے برسوں سے یہاں رہتے آرہے ہوں یا جیسے برسوں یہاں رہنے کا ارادہ رکھتے ہوں۔
امیمہ  کی سرسری سی ایک نظر صحن میں موجود  نیم کے درخت پر پڑی۔امیمہ نے نظر پھیر کر دوبارہ  اس درخت کو غور سے دیکھا اور نہ جانے کیوں اسکا دل بھر آیا۔پرانا، موٹے تنے والا درخت، جس کی جڑیں زمین کو پکڑے اس طرح بیٹھی تھیں جیسے صدیوں سے یہ زمین اسکا ٹھکانا تھا اور صدیوں تک یہی ٹھکانا رہنا تھا۔ یہ درخت یہاں کا تھا۔اسے کہیں جانا نہیں تھا۔
"کتنا خوش قسمت ہے نا یہ اور ایک ہم ہیں۔۔۔"اسے اور کسی چیز سے نہیں تو ایک درخت سے ہی حسد سا محسوس ہوا۔
"امیمہ بیٹا اندر آو۔"اندر سے امی کی آواز آئی جو امیمہ نے سن تو لی لیکن سمجھ نہیں پائی۔ 
"آرہی ہوں۔"وہ لاشعوری طور پر جواب دے کر وہیں کھڑی رہی۔
اتنے میں ابو نے باہر سے گیٹ کھولتے ہوے صحن میں قدم رکھا اور نظر آنکھوں میں نمی لیےدرخت کو تکتی ہوئی امیمہ پر پڑی۔ایک گہرا سانس لے کر اکمل مسکراتے ہوے اسکی جانب بڑھے۔ 
"کیا سوچ رہی ہے میری رانی؟" اکمل صاحب نے اسکے بالوں میں ہاتھ پھیرتے ہوے پوچھا۔
"ابو۔۔۔ یہاں مٹی کی خوشبو آتی ہے نا۔۔۔ "نا جانے وہ یہ کیوں بتا رہی تھی حلانکہ یہ تو وہ سوچ بھی نہیں رہی تھی۔
"ہاں!" اکمل نے مسکراتے ہوے دھیرے سے کہا۔ "کراچی میں نہیں آتی تھی نا؟"
امیمہ نے حیرت سے انکی جانب دیکھا۔کراچی میں واقعی نہیں آتی تھی۔
"نہیں!" یک لفظی جواب دیا گیا۔
"یہ سندھ کی مٹی کی خوشبو ہے بیٹا۔۔۔آپ کے دادا کے قدموں تلے کی مٹی۔۔۔آپ کی دادی کے ہاتھوں کی مٹی۔۔۔یہ پاکستان کی مٹی کی خوشبو ہے چندا۔۔۔بہت قربانیاں دے کر یہ مہک حاصل کی ہے ہماری بڑوں نے۔یہ مٹی کی خوشبو ہی تو ہمارا کل اثاثہ ہے گڑیا۔"
امیمہ نے ایک بار پھر وہ نیم کا درخت دیکھا۔اسکی جڑیں،اسکا تنا،اسکی پرانی چھال۔
"شاید جڑیں ہونا برا نہیں ہوتا۔"اس نے سوچا۔
   اب کی بار اسے اس درخت پر رشک آیا یا شاید فخر بھی محسوس ہوا۔اس درخت کی بقا انکی قربانیوں کی امین تھی۔
اکمل نے اسکا ہاتھ تھاما اور وہ دونوں برآمدے کی طرف بڑھ گئے۔امیمہ کے قدم اب اٹھ رہے تھے۔ کسی حد تک ابھی بھی بھاری تھے مگر اٹھ رہے تھے۔
اور شاید ابھی کے لیے یہی کافی تھا۔
—☆☆☆—
گاڑی ہائی وے سے اتر کر اب شہر میں داخل ہو رہی تھی۔مٹی کی خوشبو والا شہر۔۔۔ہاں مٹی کی خوشبو والا وہ شہر  جس میں اس لڑکی نے زندگی کے نو سال گزارے تھے۔
گاڑی اب اس روڈ پر آچکی تھی جس پر سے وہ نا جانے کتنی بار گزری تھی۔۔۔اسے وہ پارک نظر آیا۔۔۔اس شہر کا واحد پارک۔۔۔چلڈرن پارک۔۔۔وہ مسکرا دی۔ 
اسے یاد تھا جب وہ پہلی بار اس شہر میں آئی تھی تو اسے بہت حیرت ہوئی تھی کہ پورے شہر میں بس ایک ہی پارک ہے۔
کبھی کبھار بچپن میں وہ ابو کے ساتھ اس پارک میں یوں ہی چہل قدمی کرنے آجایا کرتی تھی اور پھر واپسی پر وہ کبھی کھڑے سموسے کھا رہے ہوتے تھے،کبھی پکوڑے۔۔۔اور یوں ایک تندرستی بھری زندگی کی عادات شروع ہونے سے پہلے ہی ختم ہو جاتی تھیں۔
"ناستیلجیا۔"وہ مسکرا دی۔
گاڑی اب اس پارک کو پار کر چکی تھی۔اسکی نظر روڈ کے دوسری جانب موجود میڈیکل سینٹر پر پڑی اور وہ بےاختیار ہنس دی۔
" ابھی تک وہی غلطی!"
اکمل صاحب میڈیکل سینٹر کو دیکھتے ہوئے اسکا اشارہ سمجھ گئے تھے۔وہ بھی ہنس دیے۔
"کون سی غلطی؟"اسد نے میڈیکل سینٹر کے سامنے سے دوسری جانب سٹیرنگ گھماتے ہوئے پوچھا۔
"عماز میڈیکل سیٹنر کو دیکھیں نہ۔"امیمہ نے لفظ سیٹنر پر زور دیا۔
اسد نے گاڑی موڑتے ہوئے ایک نظر میڈیکل سینٹر کے بورڈ پر موجود معمولی سی غلطی کو دیکھا۔
"رئیلی؟"اسد نے گردن موڑ کر اکمل صاحب سے تصدیق کرنی چاہی۔
"ہاں۔شروع میں جب نوشہرو آئے تھے تو امیمہ نے ہی سب سے پہلے بورڈ پر نام میں غلطی کو دیکھا تھا۔نو سال یہاں گزار کر ، جا کر، دوبارہ واپس آگئے۔۔۔ مگر یہ نا بدلا۔"
"اور یہ کبھی بدلے گا بھی نہیں۔"اسد نے پیشگوئی کی۔
سب ایک ساتھ ہنس دیے۔
اب اس کی نظر میڈیکل سینڑر کے سامنے روڈ کے پار پڑی۔وہاں اب بہت سی  دکانیں تھیں۔ایک وقت تھا جب وہاں پکوان سینٹر تھا اور ہر دو تین ہفتے بعد اس پکوان سینٹر سے انکے گھر بریانی آیا کرتی تھی۔اسے یکدم اپنی زبان پر اس بریانی کا ذائقہ محسوس ہوا اور امیمہ اکمل تو تھی ہی صدا کی بریانی کی شوقین۔
"ناستیلجیا۔" اس نے ایک بار پھر سوچا۔
وہ سفید کرولا اب ان دکانوں کے ساتھ موجود گلی میں داخل ہو رہی تھی۔یکدم امیمہ کا دل بھاری ہونے لگا۔اس نے آنکھیں بھینچ لیں۔۔۔کیسے احساسات تھے وہ۔۔۔کیسے خیالات تھے وہ۔۔۔
اب گاڑی بائیں جانب مڑ رہی تھی۔امیمہ نے ایک گہری سانس لے کر آنکھیں کھولیں۔
گاڑی آکر اس جگہ رکی جہاں ہمیشہ رکتی تھی۔۔۔نظر لال گیٹ پر پڑی۔۔۔ہاں اب اس نیلے گیٹ کا رنگ سرخ تھا۔۔۔ابھی تو اس نے گھر میں قدم بھی نہیں رکھا تھا اور پہلا بدلاو نظر آگیا تھا۔
کچھ بدلاو دل میں بہت زور سے چبھتے ہیں۔۔۔یہ بدلاو بھی چبھا تھا۔
گھر کے ساتھ موجود خالی پلاٹ بھی اب خالی پلاٹ نہیں رہا تھا۔وہاں ایک مکان تعمیر ہو چکا تھا۔اسے اچھا لگا۔
کچھ تبدیلیاں منظر کو خوبصورت بنا دیتی ہیں۔اس تبدیلی سے بھی گلی بہتر لگی تھی۔
ایسے کچھ لمحے آکر گزر گے جس میں اس نے اچھی بری تبدیلیاں دیکھتے ہوے لاشعوری طور پر گاڑی کا دروازہ کھولا اور قدم باہر نکالتے ہوئے پیچھے دروازہ بند کیا۔وہ اب سرخ گیٹ کے سامنے کھڑی دروازہ کھٹکھٹانے اور اندر جانے سے جھجھک رہی تھی کیونکہ  شاید یہ اب اسکا گھر نہیں تھا۔اچانک اسکے ذہن کے پردے پر  آٹھ سالہ امیمہ کی تصویر ابھری جو اسی طرح نیلے گیٹ کے سامنے کھڑی اندر جانے سے جھجھک رہی تھی کیونکہ اب یہ گھر اسکا اپنا تھا۔۔۔تو کیا جھجھک انسانی فطرت ہے؟ ہر صورتحال میں دل گھبرا جانا لازم ہے؟ ذہن ہر قسم کی تبدیلی قبول کرنے سے قاصر ہوتا ہے؟
شاید ہاں!
اب آٹھ سالہ امیمہ کے ساتھ اسکی امی کھڑی تھی جو اسے سمجھا رہی تھی کہ اندر داخل ہوتے ہوئے بسم اللہ اور الحمداللہ پڑھنا ہے۔پھر آٹھ سالہ بچی اپنی ماں کا ہاتھ تھامے اس گھر میں آہستہ سے بسم اللہ اور الحمداللہ کہتے ہوئے داخل ہو رہی تھی۔
"کیا ہوا امیمہ؟"اکمل صاحب کی آواز امیمہ کو واپس حال میں لے کر آئی"دروازہ نہیں کھولا ابھی تک کسی نے؟"وہ اسد کے ساتھ ابھی گاڑی پارک کروا کر  آئے تھے۔
"میں نے دستک ہی نہیں دی۔" امیمہ بڑبڑائی۔
"کیا کہا؟" اکمل صاحب نے ناسمجھی سے اسے دیکھا۔
"کچھ نہیں!" امیمہ نے آگے بڑھ کر دروازہ کھٹکھٹایا۔
دوازہ ایک سات آٹھ سالہ بچے نے کھولا تھا جو انہیں انجان جانچتی نظروں سے دیکھ رہا تھا۔
"اسلام علیکم۔۔۔ جی؟"
"وعلیکم اسلام۔ بیٹا آپ کے تایا ابا کے دوست ہیں کراچی سے آئے ہیں۔"
 جواب امیمہ کے عقب سے اکمل صاحب نے دیا تھا۔
"امریکا والے؟"  لہجے میں اب تک تفتیش کا رنگ تھا۔
"ہاں امریکا والے۔" وہ اسکے معصوم انداز پر ہنس دیے۔
"اوہ اندر آئیں نا۔۔۔ میں تو دیکھتے ہی پہچان گیا تھا کہ آپ لوگ کون ہیں وہ تو میں ایسے ہی کنفرم کرتا ہوں سب سے۔" 
اس نے وضاحت دیتے ہوے پیچھے ہوکر راستہ چھوڑا۔
"ارے اب کس کی تفتیش کرنے کھڑے ہو گئے تیمور؟" صابرہ تائی اپنے دوپٹے سے ہاتھ صاف کرتی ہوئی صحن میں آئی۔نظر امیمہ پر پڑی اور بےاختیار لب مسکرا دیے۔
امیمہ نے بھی مسکراتے ہوئے دل میں بلکہ دل سے بسم اللہ اور الحمداللہ کہتے ہوے قدم اندر بڑھائے۔  
صابرہ تای تیز تیز قدم بڑھاتے ہوئے امیمہ کی جانب بڑھی اور اسے گلے سے لگا لیا۔
"آ گئی میری جان۔۔۔ صبح سے انتظار کر رہے تھے سب لوگ۔" امیمہ کی آنکھوں میں ہلکی ہلکی سی نمی آئی۔
"اسلام علیکم"وہ اپنی آواز پر قابو رکھتے ہوئے بس اتنا ہی کہ پائی۔
"وعلیکم اسلام۔۔۔آو اندر آو۔" اسکا ہاتھ تھامے وہ برامدے کی جانب قدم بڑھانے لگی۔
پھر رکی اور پلٹ کر تیمور کو دیکھا جو اب تک دروازے سے لگا کھڑا تھا۔
"تیمور ابھی تک یہی کھڑا ہے جا جاکر بیٹھک کا دروازہ کھول۔۔۔اندر بیٹھا انکل کو" صابرہ تائی نے تلقین کی۔ 
تیمور کو اچانک حوش آیا تو صبح سے جو چابی جیب میں ڈالے گھوم رہا تھا وہ نکال کر ہاتھ میں گھماتے ہوے بیٹھک کے گلی والے دروازے کا تالا کھولنے چلا گیا۔
 امیمہ نے اس وقت میں نظر گھما کر صحن کو دیکھا۔مضبوط  جڑوں والا  درخت اب بھی وہیں موجود تھا۔
لیکن اب کی بار وہ صابرہ تای کا ہاتھ تھامے انکی باتیں سنتے ہوے برامدے کی جانب بس بڑھتی جا رہی تھی۔۔۔اب کی بار وہ انکا ہاتھ چھڑا کر وہاں خاموشی سے تنہا کھڑے ہو کر اس درخت کو نہیں تک سکتی تھی۔۔۔زندگی میں نا جانے کتنی مرتبہ ہمارے ماضی کی روزمرہ کی عادات کتنے بےضرر سے انداز میں ہمارے آج کی خواہشات بن جاتی ہیں۔
وہ اب اس برامدے میں قدم رکھ رہی تھی۔چہرا دائیں جانب سے بائیں جانب تک برامدے کی پوری لمبای پر  گھماتے ہوئے اسکے ذہن کے پردے پر کئی مناظر ایک ساتھ لہرانے لگے۔
وہ  صوفے پر بیٹھی کسی امتحان کی تیاری کر رہی تھی۔۔۔اب وہ چارپای پر بیٹھی قران پاک کا سبق دہرا رہی تھی۔۔۔پھر وہ ادھر اپنے دوستوں کے ساتھ کھیل رہی تھی۔۔۔اب وہ برامدے میں اوندھے منھ لیٹی امی کی ڈانٹ پر رو رہی تھی۔۔۔پھر وہ اپنے پہلے روزے والی شام بیٹھی مغرب کا انتظار کر رہی تھی۔۔۔اب وہ وہاں بیٹھی اپنی دادی کی کہانیاں سن رہی تھی۔۔۔
"ارے ارے آ گئی تم۔۔۔ کیا حال ہے؟ کیسا رہا سفر؟" باورچی خانے سے نکلتے ہوئے قدسیہ چچی نے اسے آگے بڑھ کر گلے لگایا تو وہ حال میں ایک بار پھر واپس آئی۔
"اسلام علیکم۔۔۔ کیسی ہیں آپ چچی؟" قدسیہ چچی وقاص صاحب کے چھوٹے بھائی فراست کی بیوی تھیں۔یہ لوگ لاہور میں مقیم تھے۔شاید موسم گرما کی چھٹیوں کی وجہ سے نوشہرو آئے ہوئے ہونگے۔امیمہ نے اندازہ لگایا۔
"وعلیکم اسلام۔۔۔ بھیئ میں تو ٹھیک ہوں ۔۔۔ تم کیسی ہو؟بھائی کیسے ہیں؟ بھابھی کیسی ہیں ادھر؟"
"جی میں بھی ٹھیک ہوں۔امی ابو بھی ٹھیک ہیں۔"
"ایسے ہی ساری باتیں کرو گی قدسیہ؟ بٹھا تو دو بچی کو۔ امیمہ ادھر آو یہاں بیٹھ جاو۔" چارپای کی رلی صحیح کرتے ہوے صابرہ تائی نے اسے بیٹھنے کا اشارہ کیا۔
ایک لمحے کو امیمہ کے گلے میں ایک گلٹی سی ابھر کر معدوم ہوئی۔کیا وہ جہاں بیٹھانا چاہیں گے امیمہ کو وہیں بیٹھنا ہوگا؟ ہاں۔۔۔ وہ اپنی مرضی سے اس گھر میں اب گھوم تھوڑی سکتی تھی۔ ایک لمبا سانس لے کر وہ اس چارپائی پر بیٹھ گئی۔
اسے بے اختیار یاد آیا کہ جب وہ لوگ شروع میں نوشہرو منتقل ہوئے تھے تو انکے پڑوس میں ماروی نامی عورت رہتی تھی جس کے ساتھ انکا اچھا ملنا جلنا ہو گیا تھا۔کوئی دو سال بعد ماروی نے وہ گھر چھوڑ دیا اور حیدرآباد جا بسی۔اسکے بعد جتنی مرتبہ ماروی کا چکر نوشہرو لگتا وہ ضرور انکے گھر آتی۔۔۔ ہر مرتبہ امیمہ اسے کہتی کے آئیں آپ کو سامنے والوں سے ملوا کر لاوں۔۔۔بہت اچھے لوگ ہیں۔۔۔گھر میں  بھی اتنا کام کروا لیا ہے۔۔۔آپ اپنا گھر پہچان ہی نہیں پاینگی۔۔۔مگر ماروی ہر بار منع کر دیتی تھی۔وہ کہا کرتی تھی کہ جس جگہ کو چھوڑ دیا سو چھوڑ دیا۔امیمہ کو بہت حیرت ہوتی تھی بھلا کوئی اسے کہتا کے آو کراچی والے گھر لے کر چلوں تو وہ تو فورا چلی جاتی تو ماروی کیوں نہیں جاتی؟ 
"امی ماروی آنٹی عجیب ہی ہیں۔۔۔ہر بار کہتی ہوں میں کہ آپ کو  آپکے گھر لے چلتی ہوں مگر مانتی ہی نہیں۔۔۔انھیں اپنا گھر نہیں یاد آتا کیا؟" 
"وہ اسی لیے نہیں جاتی کہ اب اگر جائے گی تو اس گھر کو دیکھ کر اسے سچ میں یاد آجایگا"
"کیا؟"
"اپنا گھر!"
امیمہ کو آج امی کی بات سمجھ آرہی تھی۔آج ماروی آنٹی کے احساسات سمجھ آرہے تھے۔
وہ ابھی جس مکان میں ابھی بیٹھی تھی۔ وہ گھر تو نہیں تھا۔۔۔اسکا گھر تو نہیں تھا۔۔۔وہ تو وہاں مقیم لوگوں کا گھر تھا اب۔۔۔اسے اس مکان میں بیٹھے ہوے شدت سے اپنا گھر یاد آیا۔
  وہ نا محسوس سے انداز میں چارپائی کے کونے پر مزید سمٹ کر بیٹھ گئ۔ 
رلی کے نیچے دبی ہوئی ڈوریاں اس کی انگلیوں کے نیچے ہلکی ہلکی سی کھردری محسوس ہو رہی تھیں۔وہ بےدھیانی میں ان پر انگلیوں کے پور گھماتے ہوے صابرہ  تائی کے ان ہی سوالات کے جوابات دے رہی تھی جن کے جوابات وہ جب سے پاکستان آئی تھی تب سے ہر کسی کو دے رہی تھی۔
"امریکا کیسا ہے؟"
"پڑھائی مکمل ہو گئی؟"
"پاکستان آکر کیسا لگا؟"
"کیا فرق محسوس ہوا پاکستان اور امریکا میں؟"
اور ان جیسے باقی رسمی سوالات کا سلسلہ ابھی جاری ہی تھا کہ قدسیہ چچی اسکے سامنے کھانا لگانے لگی۔اسکی نظر پردے کے اوٹ سے جھانکتے تیمور پر پڑی جو امیمہ کے سامنے موجود أنواع و اقسام کے کھانوں کو ایسے دیکھ رہا تھا جیسے امیمہ اسی جگہ پر کھڑے ہو کر مہمانوں کے سامنے لگے ہوئے کھانے کو تیڑھی تیڑھی نظروں سے دیکھتی تھی۔
مہمانوں کے سامنے؟ ذہن یکدم لفظ مہمان پر رکا۔۔۔ہاں وہ ایک مہمان ہی تو تھی!
	   اس نے اشارہ کرکے تیمور کو اپنی جانب آنے کا کہا مگر وہ پچھلی جانب سے  کمرے میں بھاگ گیا۔امیمہ بےاختیار ہنس دی۔۔۔وہ بھی تو یہی کرتی تھی۔اسے آج بھی یاد تھا کہ جب وقاص تایا والے یا کوئی بھی مہمان آتا تھا تو امیمہ سلام کر کے اوٹ میں ہو جایا کرتی تھی اور پھر موقع ملتے ہی کمرے میں بھاگ جایا کرتی تھی۔مہمانوں کے جانے کے بعد امی لاکھ سمجھاتی کہ مہمانوں کو وقت دیتے ہیں۔۔۔انکے ساتھ بیٹھتے ہیں مگر اسے کیا پرواہ تھی ان باتوں کی۔
"جاو امیمہ ہاتھ دھو آو۔" قدسیہ چچی نے اسکے سامنے پانی کا جگ رکھتے ہوے کہا۔
" جی۔"امیمہ کھڑی ہوگئی۔
وہ ہلکے نیلے رنگ کے بیسن پر ہاتھ دھونے کے لیےصحن میں جا ہی رہی تھی کہ اسکے مبائل کی بھنبھناہٹ نے اسکے قدم روکے۔اسکا فون ہمیشہ سایئلنٹ موڈ پر ہی رہتا تھا اس لیے رنگ کا تو سوال ہی پیدا نہیں ہوتا تھا۔سکرین پر لال رنگ کے دل کے ساتھ امی لکھوا ہوا ظاہر ہوا۔۔۔یعنی امریکا سے سعدیہ کا فون تھا مگر امریکا میں تو ابھی آدھی رات ہو رہی تھی ضرور امیمہ کا میسج دیکھ کر ہی وہ اس پہر فون کر رہی تھیں۔امیمہ سکرین پر موجود ہرے نشان پر انگلی پھیرتے ہوئے صحن میں آگئی۔
"اسلام علیکم امی۔" فون کان سے لگائے وہ  نیم کے درخت کی چھال پر انگلی پھیرنے لگی۔
"وعلیکم اسلام۔۔۔تو پہنچ ہی گئی تم نوشہرو۔" سعدیہ کی اپنی آواز جوشیلی سی لگ رہی تھی۔
"جی۔"
"کیسا ہے گھر؟"
"اچھا ہے" اس نے بے خیالی سے کہا۔
"اوہ ہو۔۔۔کیا مطلب اچھا ہے۔میں پوچھ رہی ہوں ویسا ہی ہے یا بدل گیا؟"
امیمہ نے نظر گھما کر دیواروں،ستونوں،برامدے کی چھت اور صحن کے درخت کو دیکھا۔سب سے کتنی جان پہچان محسوس ہو رہی تھی مگر سب کتنے اجنبی لگ رہے تھے۔
"پتا نہیں۔"
"کیا مطلب؟تم وہاں نہیں ہو؟تمھیں نہیں پتا؟" سعدیہ نے تفکر سے پوچھا۔انھیں اسکا لہجہ سمجھ نہیں آرہا تھا۔
"یہی ہوں امی۔۔۔وہ بس تھک گئی نا سفر کر کے اور اب واپس جانا ہے تو اسکی بھی تھکاوٹ ابھی سے ہی محسوس ہو رہی ہے۔۔۔اوپر سے فلایٹ بھی کل شام کی ہی ہے۔۔۔سب اچھا ہے۔ سب ویسا ہی ہے۔کچھ نہیں بدلا۔بلکہ آپ بات کرلیں نا قدسیہ چچی بھی آئی ہوی ہیں۔ان سے کرلیں۔"
"ہاں ہاں کروا دو۔کافی عرصے سے ویسے بھی نہیں ہوئی بات۔"
امیمہ برامدے میں جاکر فون قدسیہ چچی کو پکڑا آئی تھی۔وہ اس وقت کسی سے اس موضوع پر بات نہیں کرنا چاہ رہی تھی کہ اسے یہاں آکر کیسا محسوس ہو رہا ہے۔کیا بات کرتی جب اسے خود نہیں  معلوم تھا کہ اسے کیا محسوس ہو رہا ہے۔ 
 بیسن کی جانب  قدم بڑھتے ہوئے دوبارہ رکے۔۔۔نظر صحن کے کونے میں موجود کھرے پر پڑی جس میں ایک ٹونٹی لگی ہوئی تھی اور پاس ایک پٹڑی پڑی ہوی تھی۔یکدم آٹھ سالہ امیمہ یاد آئی جو اس کھرے پر بیٹھی اپنا دانت ٹوٹنے کے بعد کلی کر رہی تھی۔۔۔اب وہ اپنے ہاتھوں پر لگا خون صاف کر رہی تھی۔۔۔امیمہ اس آٹھ سالہ بچی کے ساتھ جا بیٹھی اور بے خیالی میں اسکے ساتھ ہی ہاتھ دھونے لگی۔
"آپ بیسن میں کیوں نہیں ہاتھ دھو رہی؟" اس نے اچانک آواز سن کر کرنٹ کھایا۔
 سوال اسکے پیچھے کھڑے تیمور نے پوچھا تھا۔
"ایسے ہی۔" وہ کوئی وجہ نہیں سوچ سکی۔
"مجھے تو یہ کھرا نہیں پسند۔" لہجے میں بےنیازی لیے وہ بولا جیسے امیمہ کو کراچی سے آنے کے بعد وہ کھرا عجیب لگا تھا۔
" مجھے تو لیکن پسند ہے۔"وہ اسی کے انداز میں بولی۔
"آپ کو ہمارا گھر پسند ہے؟" سوال اچانک ہوا تھا۔۔۔جتنا سیدھا سوال تھا اتنے مشکل وقت پر ہوا تھا۔
"مجھے آپ کے گھر سے محبت ہے۔" جواب بھی فورا آیا تھا۔۔۔وقت کی قید سے آزاد۔۔۔ہر قسم کے تکلف سے بے نیاز۔۔۔
 وہ ہاتھ دھو کر کھڑی ہو چکی تھی۔
"ہیں ۔۔۔وہ کیوں؟ مجھے تو بلکل پسند نہیں ہے۔۔۔روز بابا کو کہتا ہوں کہ یہاں سےواپس چلیں۔"
امیمہ نے مسکرا کر تیمور کا گال تھپک دیا۔ 
     —☆☆☆—
"ہاں بس بھابھی۔۔۔لاہور میں تھوڑے بہت مسائل ہو گئے تھے۔۔۔نوکری بھی چلی گئی تھی تو  فراست کے لیے مشکل ہو رہا تھا وہاں رہنا۔۔۔اس لیے بس ہم ابھی دو مہینے پہلے ہی نوشہرو آگئے۔۔۔الحمداللہ اب تو فراست یہی سیٹ ہو گئے ہیں۔۔۔تیمور کا بھی ادھر ہی اڈمیشن کروا دیا ہے۔"
امیمہ وضو کرکے برامدے میں داخل ہو رہی تھی تو اسکے کانوں میں قدسیہ چچی کی آواز پڑی جو امیمہ کی امی کو اپنے حالات بتا رہی تھی۔۔۔ 
اوہ۔۔۔تو اب سمجھ آیا کے اسے تیمور میں اپنا عکس کیوں دکھ رہا تھا۔۔۔تیمور یہاں چھٹیاں گزارنے نہیں آیا ہوا تھا بلکہ مستقل آگیا تھا۔۔۔ وہ تب سے تیمور کو نہیں آج سے پندرہ سال پہلے کی امیمہ کو دیکھ رہی تھی۔
کاش۔۔۔کاش وہ تیمور کو بتا سکتی کے یہ جگہ اسکے لیے کیا بن جائیگی۔کاش تیمور سمجھ سکتا۔۔۔ مگر وہ جانتی تھی کہ تیمور یہ باتیں نہیں سمجھے گا۔۔۔یہ باتیں اسکے سامنے روزانہ سب دہراتے ہونگے جیسے امیمہ کو روزانہ سمجھایا جاتا تھا۔۔۔مگر یہ تو دل کی باتیں ہوتی ہیں اور دل کی باتیں بار بار دہرانے سے بدل تو نہیں جاتی۔۔۔
جائے نماز ہاتھ میں لیے وہ صحن میں آگئی۔اس کونے میں جہاں وہ اکثر نماز پڑھا کرتی تھی۔
کچھ دیر میں  نماز پڑھ کر سلام پھیر رہی تھی جب نظر بیٹھک سے نکلتے ہوئے تیمور پر پڑی جو شاید اندر چائے دے کر آیا تھا۔۔۔
سندھ میں اگر گھر آئے لوگوں کو چائے نا پلائی جائے تو آپ لاکھ مہمان نواز سہی مگر صفر ہوتے ہیں۔  کسی کو کولڈ ڈرنک یا جوس پلا رہے ہوں تو بھی بہتری اسی میں ہے کہ اسکے جانے سے پہلے ایک صلح چائے کی بھی مار ہی لی جائے۔۔۔  
وہ لوگ بھی بس اب عصر کی نماز سے فارغ ہو کر نکلنے ہی لگے تھے لیکن وقاص تایا نے اکمل صاحب کو چائے پیے بغیر جانے سے منع کردیا تھا اس لیے وہ مزید آدھے گھنٹے کے لیے رک گئے۔
"تیمور"امیمہ نے بیٹھک سے نکلتے ہوئے تیمور کو پکارا۔
 ناجانے کیوں وہ اس سے وہ باتیں کرنا چاہتی تھی جو وہ ہمیشہ اپنے بچپن کو بتانا چاہتی تھی۔
"جی" تیمور کے قدموں کا رخ اب اسکی جانب تھا۔
امیمہ نے اسے ہاتھ سے اپنے پاس پڑی کرسی پر بیٹھنے کا اشارہ کیا۔
"نیا سکول کیسا ہے؟" امیمہ نے پوچھا
"اچھا ہے۔" تیمور نے سیدھا جواب دیا۔
"اوہ  ہوہ ۔۔۔ سچ بتاو تیمور۔" 
تیمور نے الجھی ہوئی نظروں سے اسے دیکھا۔
"میں بھی آپ کے جیسے ہی تھی۔۔۔میں بھی جب کہیں رہنے گئی تھی تو مجھے وہ جگہ بلکل پسند نہیں آئی تھی۔۔۔میں نے بھی اپنا گھر چھوڑا تھا۔" وہ تیمور اور اپنے درمیان اعتماد کی فضا  پیدا کرنے کی کوشش کر رہی تھی۔
تیمور کی آنکھوں کی پتلیاں سکڑی۔
"تو؟"
"تو یہ کہ میں تمھاری ہر بات سمجھ سکتی ہوں۔۔۔نیا سکول کیسا ہے؟"
"اچھا ہے۔۔۔بڑا بھی ہے۔۔۔لیکن میں جب دوستوں کو ساتھ گھومتے ہوئے دیکھتا ہوں تو۔۔۔"
وہ رک گیا۔ امیمہ نے آنکھ کے اشارے سے بات جاری رکھنے کا کہا۔
"تو مجھے اپنے لاہور والے دوست یاد آتے ہیں۔ یہاں کچھ لوگ مجھ سے دوستی کرنا چاہتے ہیں ۔۔۔ لیکن مجھے ڈر لگتا ہے۔۔۔اگر ہم واپس لاہور چلے گئے تو میں انھیں کیسے چھوڑونگا۔۔۔اور محلے میں جب بچے کھیلتے ہیں تو میرا دل کرتا ہے کہ لاھور کی طرح میں یہاں پر بھی شام کو کھیلا کروں۔۔۔ مگر۔۔۔مگر مجھے ڈر لگتا ہے۔"
" تیمور۔۔۔آپ یہاں ہو۔۔۔اور جہاں ہوتے ہیں وہی جیا جاتا ہے تاکہ اس جگہ سے اچھی یادیں بنائی جا سکیں۔۔۔جیسے آپ نے لاہور میں بنائی ویسے ہی۔آپ یہاں دوستیاں کرو۔۔۔مگر لاہور والے دوستوں کو مت بھولو۔۔۔اور اگر کل پھر آپکو لاہور یا کہیں بھی جانا پڑے تو ان دوستوں کو مت بھولنا۔"
"لیکن میں اتنے سارے لوگوں کو یاد کیسے رکھونگا؟"اسکی آنکھوں میں پریشانی واضح تھی۔ 
امیمہ نے اپنی مسکراہٹ چھپائی۔
"جو دوست یاد رکھے جانے کے قابل ہوتے ہیں وہ خود ہی نہیں بھولتے۔"
" مگر مجھے یہ جگہ نہیں پسند۔۔۔یہ لاہور جیسی نہیں ہے۔" اس نے لفظ جیسی پر زور دیا۔
"آپکو یہ جگہ خود پسند آجائیگی ۔۔ پتہ ہے کیوں؟"
"کیوں؟"
"کیونکہ یہ لاہور جیسی نہیں ہے۔"
" آپ نے کیا کیا اس جگہ پر جو آپکو پسند نہیں آئی تھی؟"
"میں نے اس جگہ کو چھوڑ دیا۔" یہ ہی سچ تھا اور وہ یہ ہی کہ پائی تھی۔
تیمور مسکرا دیا۔
امیمہ اب جاے نماز لپیٹتی ہوی کھڑی ہو چکی تھی۔اس بچے کو ایک سننے والے کی ضرورت تھی اور امیمہ نے اپنا کردار مکمل کردیا تھا۔۔۔آگے بہت سی چیزیں زندگی نے اسے خود سکھانی تھیں۔۔۔امیمہ کے الفاظ زندگی کے اسباق نہیں سکھا سکتے تھے۔
اسکے گال کو تھپکتے ہوے امیمہ نے قدم برامدے کی جانب بڑھا دیے لیکن پھر پیچھے سے سنائی دینے والے ایک سوال نے اسکے قدم زنجیر کردیے۔
"آپ کو بہت خوشی ہوئی ہوگی نہ وہ جگہ چھوڑ کر؟"
تیمور کا  سوال اسے ایک بار پھر ماضی کی وادیوں میں لے گیا۔
     —☆☆☆—
جون کا مہینہ تھا اور ان لوگوں کا امریکا کا ویزا فروری میں آچکا تھا۔امیمہ کے بورڈ کے پیپروں سے فارغ ہو کر اب وہ مستقل امریکا شفٹ ہونے کی تیاریوں میں تھے۔اسکے کیا احساسات تھے وہ نہیں  جانتی تھی۔نا دکھ تھا نا خوشی تھی۔۔۔کوئی عام سی بات لگ رہی تھی۔
رات کے آٹھ بج رہے تھے اور سترہ سالہ امیمہ کانوں میں ہیندزفری لگائے،کوئی دھن گنگناتے ہوئےمسلسل صحن کے چکر لگا رہی تھی کہ اچانک مبائل میں بجتا ہوا گانا رک گیا۔سکرین پر یکدم اسکی دوست عروہ کا نام جگمگایا۔امیمہ نے کال کاٹ دی اور واٹسیپ کھولا۔وہ دونوں جانتے تھے کہ کال کا مطلب ہے کہ میسج دیکھا جائے۔
"کدھر گم ہے؟" واٹسیپ پر سب سے اوپر میسج ابھرا۔
"یار یہی ہوں۔ بس وہی سامان بند کرو۔سامان ادھر کرو۔سامان ادھر کرو۔"
"ہمم۔۔۔"
"تم بتاو کیسی ہو؟"
"میں ٹھیک۔۔۔ چکر لگا لو ہماری طرف جانے سے پہلے۔"
" ہاں ابو کو کہا ہے۔۔۔دو تین دن بعد پکا بتاتی ہوں۔"
"کیسے احساسات ہیں؟" 
جلدی جلدی جوابات دیتی انگلیاں رک گئی۔۔۔سوال بہت عجیب لگا۔اس نے سوچا ہی نہیں تھا کہ نوشہرو کو چھوڑنا کیسا ہے۔
"پتا نہیں۔"
" دکھ ہو رہا ہوگا نوشہرو چھوڑتے ہوئے۔" عروہ کا میسج جگمگایا۔
"نہیں۔"
"کیوں؟"
اب کی بار امیمہ نے لکھنے کی بجائے آواز ریکارڈ کرنے لگی۔
" تم جانتی ہو میں پہلے کراچی رہتی تھی۔۔۔اور یہ بھی کہ میں  نے کراچی کو چھوڑا ہوا ہے۔مجھے لگتا ہے کہ کراچی میرے دل کے جتنے قریب ہے نہ اتنی کوئی جگہ نہیں ہے۔زندگی کے اس مقام پر اب مجھے لگتا ہے کہ اگر میں کراچی چھوڑ سکتی ہوں تو میں دنیا کی کوئی بھی جگہ چھوڑ سکتی ہوں۔۔۔ کوئی بھی جگہ۔"
"پھر بھی۔۔۔تم نے نوشہرو میں اتنے سال گزارے ہیں۔" 
"واٹ ایور۔"امیمہ  نے میسج لکھتے ہوے کندھے اچکائے۔
وقت ایک مہینے آگے بڑھا۔۔۔
یہی برامدہ لوگوں سے دن رات بھارا رہنے لگا۔پیچھلے ایک ہفتے سے نا جانے کتنے لوگ ان سے ملنے۔۔۔انکی دعوت کرنے آرہے تھے۔امیمہ کو سب بہت عجیب لگ رہا تھا۔ہاں اب اگر عروہ اسے میسج کرتی تو وہ واٹایور نہیں کہتی۔۔۔وہ عجیب کہتی۔
اور پھر بلآخر وہ دن آیا جب انکی نوشہرو میں آخری شام تھی۔۔۔کل وہ لوگ یہ گھر ہمیشہ کے لیے چھوڑ رہے تھے۔
اسکا دل نا جانے کیوں بوجھل ہو رہا تھا۔وہ صحن میں ایک چارپائی ڈال کر آسمان کو تکے جا رہی تھی۔۔۔دل ابھی سے اس جگہ کو یاد کرنے لگا تھا لیکن زبان ابھی بھی اقرار نہیں کر رہی تھی۔ انسانی فطرت!
اور پھر وہ دن آیا۔۔۔صابرہ تائی اور قدسیہ چچی بھی انکے گھر ہی موجود تھیں۔۔۔یا شاید وہ اپنے گھر موجود تھیں اور امیمہ انکے گھر موجود تھی۔
ابو یہ گھر وقاص تایا کو بیچ چکے تھے۔۔۔اور ابھی پانچ منٹ پہلے امی نے گھر کی چابیاں صابرہ تائی کو تھمائی تھیں۔
سب نے ظہر کی نماز ادا کی اور  پھر وہ گھڑی آگئی۔۔۔
وہ گھر کے دروازے پر کھڑے تھےاور اب تک سب ٹھیک تھا۔ 
"امیمہ یاد آیگا سب؟" قدسیہ چچی نے پوچھا۔
"مجھے تو پسند ہی نہیں تھا یہ چچی۔
"ہنستے ہوئے جواب دیتے ناجانے کیوں اسکا دل بوجھل ہو رہا تھا۔
صابرہ تائی نے کوئی جملہ کسا۔امیمہ سمیت سب ہنس پڑے مگر اگلے ہی لمحے ہنسی میں رونے کی آواز سنائی دینے لگی جیسے ایک دم سے جذبات نے اپنے اوپر لگے ہوئے پردے پھاڑ دیے ہوں۔۔۔ امیمہ  ہنستے ہنستے رو پڑی تھی۔۔۔بچوں کی طرح بلک بلک کر۔۔۔
"امیمہ کیا ہوا؟" صابرہ تائی آگے بڑھی۔
امیمہ نے قدم پیچھے کر لیے دیوار کی جانب منھ کرکے وہ ہنوز روئے جا رہی تھی۔۔۔ل
گاتار۔۔۔
مسلسل۔۔۔ 
 پھر وہ  پلٹی اور نظریں اپنی ماں پر پڑی۔۔۔آگے بڑھ کر اس نےسعدیہ کو گلے لگا لیا۔۔۔دل کو اس لمحے سہارے کی اشد ضرورت تھی اور ماں سے بڑا سہارا کس کا ہو سکتا ہے؟وہ اب اپنی ماں کے گلے لگے ہچکیوں سمیت رو رہی تھی۔پیچھے سے کوئی اسکی پیٹھ تھپک رہا تھا اور کوئی اسکے سر پر ہاتھ پھیر رہا تھا مگر کیا فرق پڑتا ہے اس سب سے؟
اسکے بس میں ہوتا تو وہ تاعمر اس دروازے کے پاس کھڑی روتی رہتی مگر اس دہلیز کو پار نہ کرتی لیکن زندگی کب کسی کے بس میں ہوتی ہے۔۔۔
پتا نہیں کس لمحے اس نے گیٹ سے باہر قدم اٹھائے۔۔۔نا جانے کب وہ گاڑی میں بیٹھی اور وہاں سے چلی گئی۔۔۔
اس نے اس جگہ کو چھوڑ دیا جو اسے پسند نہیں آئی تھی۔۔۔ہاں لیکن اسکی محبوب ضرور بن گئ تھی۔
کب؟کیسے؟ 
وہ نہیں جانتی۔
مجبور تھے کر آئےہیں گھر بار سے ہجرت
کرتا ہے بھلا کون چمن زار سے ہجرت
اس بار تو آتے ہوئے سب رہ گیا پیچھے
اس بار تو مہنگی پڑی ہر بار سے ہجرت
     —☆☆☆—
تیمور اب تک جواب کے انتظار میں کھڑا تھا۔
"آپ کو خوشی ہوئی تھی نا؟" تیمور نے سوال دہرایا۔  
امیمہ نے پلٹ کر اسے دیکھا۔
"نہیں"
"تو پھر؟"
تیمور کو حیرت ہوئی۔۔۔امیمہ باجی نے کہا تھا وہ اس جیسی ہیں تو انھیں اس گھر کو چھوڑتے ہوئے خوشی کیوں نہیں ہوئی تھی؟
"دکھ ہوا تھا۔۔۔ بہت دکھ"
"کیوں؟"
پتہ نہیں"۔
وہ جانتی تھی کہ جو بات امیمہ اس جگہ پر آخری لمحے میں جاکر سمجھی تھی وہ بات تیمور پہلے ہی سال کہاں سمجھ سکتا تھا۔
اس لیے اس چھوٹے سے ذہن کو زندگی کا یہ فلسفہ سمجھانا بیکار تھا۔
اس سوال کا جواب اس بچے کو زندگی نے خود دینا تھا۔
امیمہ مسکراتے ہوئے اسکا گال تھپک کر وہاں سے چلی گئ۔ 
ہماری ہاتھ کی ریکھا میں صرف ہجرت ہے
ہمارے ساتھ سفر پر اگر گئے،تو گئے
     —☆☆☆—
دوڑتے ہوے امریکا کی کسی روڈ پر سرخ ٹریفک لایٹ کی وجہ سے گاڑیوں کی لمبی قطار لگی ہوئی تھی۔۔۔
دائیں قطار میں سب سے آگے سیاہ رنگ کی نسان کھڑی تھی۔
 اس گاڑی کی پچھلی سیٹ پر گود میں لیپ ٹاپ کھولے بیٹھی امیمہ کا سر چکرا رہا تھا۔
"کیا مطلب؟ 
فار گاڈ سیک یار۔۔۔میں پندرہ دنوں کے لیے پاکستان کیا چلی گئی تم لوگوں نے ہر چیز بکھیر کر رکھ دی۔۔۔میرا سارا ورک بیلنس خراب کردیا۔۔۔حد ہوتی ہے ویسے۔
وہ لیپ ٹاپ پر انگلیوں سے کچھ فولڈرز اوپر نیچے کرتے ہوئے مسلسل فون کان سے لگائے کسی سے بات کر رہی تھی۔
دوسری جانب سے بار بار کسی لڑکی کی آواز ابھر رہی تھی،"سوری میم۔۔۔میم میں وضاحت دے سکتی ہوں۔۔۔میم وہ تھوڑی چیزیں پلین کے حساب سے نہیں ہو پائی۔۔۔آیندہ شکایت کا موقع نہیں ملے گا میم۔۔۔
دو منٹ بعد"ہم یہ سب مل کر ڈسکس کرتے ہیں۔" کہ کر اس نے فون کاٹ دیا۔
نا جانے پندرہ دنوں میں کاموں کا کتنا انبار ایک ساتھ جمع ہو گیا تھا۔
اسے سوچ کر ہی کوفت اور تھکاوٹ کا احساس ہوا۔
اگلے لمحے اس نے ایک گہری سانس خارج کی اور کوئی میل ٹائپ کرنے لگی۔۔۔
لیکن پھر کچھ سوچ کر لیپ ٹاپ بند کردیا۔وہ آج ہی واپس لوٹی تھی۔۔۔آج کا دن تو آرام کرسکتی تھی۔
اس نے ایک لمحے کے لیے آنکھیں موند لیں۔
ذہن میں کچھ سوچیں گڈمڈ ہونے لگی۔
" کراچی۔۔۔
نوشہرو فیروز۔۔۔
اور اب یہ شہر۔۔۔ 
عجیب بات ہے کہ مجھے معلوم ہی نہیں میں ان میں سے کہاں ہوں۔
گھر۔۔۔ گھر شاید وقت سے بنتا ہے۔۔۔اور وقت کب ایک جگہ ٹہرتا ہے؟شاید جو آج ہمارا گھر ہے وہ کل نا ہو لیکن ایسے کیسے وہ گھر نہیں رہ سکتا جب آپ نے اپنی عمر کے اتنے قیمتی سال وہاں گزارے ہوں۔ 
وہ خود ہی دلائل دے رہی تھی اور خود ہی ان دلائل کی تردید کر رہی تھی۔
اس نے آنکھیں کھول کر کھڑکی سے باہر دیکھا اور اسے احساس ہوا کہ شاید وہ ہر جگہ کا ایک حصہ اپنے ساتھ لیے گھوم رہی ہے ۔
اور ہر جگہ اپنا ایک حصہ چھوڑ آئی ہے۔
 وہ کسی ایک جگہ کی نہیں ہے۔
پیچھے کسی پرانے گانے کی ہلکی ہلکی آواز آرہی تھی۔۔۔
اتنا نا مجھ سے تو پیار بڑھا 
کہ میں ایک بادل آوارہ
کیسے کسی کا سہارہ بنوں
کہ میں دیس ودیس کا بنجارہ
 ٹریفک لائٹ پر  اب سرخ رنگ کی بجائے سبز رنگ جل رہا تھا۔گاڑیوں کو چلانے والوں نے بریک سے پاوں اٹھائے اور دیکھتے ہی دیکھتے وہ سیاہ نسان بھی گاڑیوں کی بھیڑ میں کھو گئی۔




